ΠΡΩΤΟΧΡΟΝΙΑΤΙΚΕΣ ΕΥΧΕΣ 1-1-2018

Ευχές για Υγεία και προσωπική πρόοδο σε όλους τους συμπολίτες.

Έχουν περάσει ήδη οκτώ χρόνια που η πατρίδα μας, εξ αιτίας των μνημονιακών πολιτικών, βρίσκεται σε μια μεγάλη οικονομική και κοινωνική κρίση, τις συνέπειες των οποίας θα έχουμε για πάρα πολλά χρόνια ακόμα.

Μεγάλο ποσοστό των συμπολιτών μας αντιμετωπίζει σοβαρές δυσκολίες στην καθημερινή του ζωή, ένα άλλο αδυνατεί να ικανοποιήσει στοιχειώδεις ανάγκες του ή κινδυνεύει να χάσει και την πρώτη κατοικία του από τους πλειστηριασμούς.

Από τη δική μας την πλευρά, της μείζονος μειοψηφίας, στηρίζουμε τις ενέργειες του Δήμου, τους συλλογικούς φορείς της πόλης, την Εκκλησία, τους απλούς πολίτες, που έμπρακτα και με την απαραίτητο σεβασμό στην αξιοπρέπεια αυτών των συμπολιτών μας, χωρίς να το διατυμπανίζουν, εκδηλώνουν την αλληλεγγύη τους, όχι μόνο αυτές τις ημέρες, αλλά όλον τον χρόνο.

Αγωνιζόμαστε για την ανατροπή των μνημονιακών πολιτικών που έχουν δημιουργήσει εκατομμύρια ανέργων, επισφαλώς εργαζόμενων, κλείσιμο μικρών επιχειρήσεων και παραδίδουν τη δημόσια περιουσία στα χέρια των δανειστών.

Προτρέπουμε τη νεολαία μας να αγωνιστεί μέσα στο 2018 για το δικαίωμα στην εργασία, ώστε η απογοήτευση να μετατραπεί σε ελπίδα και να μην καταφεύγουν στη «νόμιμη» προσφυγιά.

Ευχόμαστε η χώρα μας να μην αποτελέσει μέρος του ανταγωνισμού των πολυεθνικών συμφερόντων που έχουν διαταράξει την ειρήνη στην περιοχή μας με πολέμους, εκατοντάδες χιλιάδες νεκρούς και εκατομμύρια πρόσφυγες.

Παλεύουμε για μια Τοπική Αυτοδιοίκηση με πραγματική οικονομική και διοικητική αυτοτέλεια, με αναβαθμισμένο τον ρόλο των αιρετών και των εργαζόμενων σε αυτή, χωρίς ιδιωτικοποιήσεις των υπηρεσιών της.

Έναν Δήμο που οι πολίτες θα συμμετέχουν, θα τον θεωρούν δικό τους, έναν θεσμό που θα συμπαρίσταται στα προβλήματά τους και θα αγωνίζεται απέναντι στις πολιτικές οποιασδήποτε Κυβέρνησης που υποβαθμίζει τις ζωές τους.

Έναν Δήμο που συνεργάζεται αρμονικά με την Περιφέρεια Αττικής για το καλό των πολιτών, χωρίς πελατειακές σχέσεις και μικροπολιτικούς ανταγωνισμούς από καμία πλευρά.

Ένα Μαρούσι με γερές τεχνικές υποδομές σε όλες τις γειτονιές του, στην Παιδεία, τον Πολιτισμό, τον Αθλητισμό. Μια πόλη που η ποιότητα ζωής των πολιτών και η τοπική ανάπτυξη θα είναι πάνω από τα συμφέροντα των μεγάλων υπερτοπικών κέντρων που δραστηριοποιούνται στην πόλη μας.

1-1-2018